ଶାନ୍ତ ସ୍ୱରୂପ, ଭୁବନେଶ୍ୱରଃ ଓଡ଼ିଶା ଛାଡିଲା ବୁଲବୁଲ୍ । ଦେଢ଼ ଦିନ ଧରି ଉପକୂଳ ଓଡ଼ିଶା ଦେଇ ଚକ୍କର କାଟିବା ପରେ ଶେଷରେ ସଂପୂର୍ଣ୍ଣ ଉପକୂଳ ଅତିକ୍ରମ କରିଛି ବାତ୍ୟା ବୁଲବୁଲ୍ । ପୂର୍ବ ଆକଳନ ଅନୁଯାଇ ବାତ୍ୟା ଶନିବାର ସଂଧ୍ୟା ୭ ଟାରୁ ରାତି ୧୦ଟା ମଧ୍ୟରେ ସୁନ୍ଦରବନରେ ସ୍ଥଳଭାଗ ଛୁଇଁବ ବୁଲବୁଲ୍ । ତେବେ ଆଂଶିକ ପ୍ରଭାବରେ ଦିନ ତମାମ ଉପକୂଳ ଓଡ଼ିଶାରେ ବିଭିନ୍ନ ସ୍ଥାନରେ ପ୍ରବଳ ବର୍ଷା ଓ ପବନ ହେତୁ ପ୍ରଭାବିତ ମୋଟ ୨୫ଶହ ଲୋକଙ୍କୁ ସୁରକ୍ଷିତ ସ୍ଥାନରେ ରଖାଯାଇଛି । ଏ ପର୍ଯ୍ୟନ୍ତ କୌଣସି ସ୍ଥାନରେ ଜନହାନୀ ହୋଇନଥିବା ବେଳେ ଜଳମଗ୍ନ ସ୍ଥିତି ଉପୁଜିଲେ ପ୍ରଶାସନ ପକ୍ଷରୁ ତୁରନ୍ତ ପଦକ୍ଷେପ ନିଆଯାଉଛି ।
ବଙ୍ଗୋପସାଗରରେ ସୃଷ୍ଟ ଭେରି ସିଭିୟରି ସାଇକ୍ଲୋନିକ ଷ୍ଟର୍ମ ବୁଲବୁଲ୍ ବାଙ୍ଗଲାଦେଶ ମୁହାଁ ହେଉଥିବା ବେଳେ ରାଜ୍ୟରେ ଧିରେ ଧିରେ ପାଗ ପରିବର୍ତ୍ତନ ହେଉଛି । ଆକଳନ ଅନୁଯାୟୀ ଶନିବାର ସକାଳ ପର୍ଯ୍ୟନ୍ତ ଉଗ୍ରରୂପ ନେଇ ରିକର୍ଭ କରି ଦୁର୍ବଳ ପ୍ରକ୍ରିୟା ଆରମ୍ଭ ହୋଇଥିଲା । ସର୍ବନିମ୍ନ ପାରାଦୀପ ଠାରୁ ୯୫ କିଲୋମିଟର ଦୂରରେ ଗତି କରି ଯାହା ଓଡ଼ିଶା ଉପକୂଳ ସଂପୂର୍ଣ ଭାବେ ଅତିକ୍ରମ କରିଛି । ଏବଂ ତାଜା ଆକଳନ ମୁତାବକ ବିଳମ୍ବିତ ସଂଧ୍ୟା ସୁଦ୍ଧା ଦୂର୍ବଳ ହୋଇ ସିଭିୟର ସାଇକ୍ଲୋନିକ ଷ୍ଟର୍ମର ରୂପ ନେବ ଏବଂ ସ୍ଥଳଭାଗ ଛୁଇଁବ । ତେବେ ସଂଧ୍ୟା ପରେ ରାଜ୍ୟରେ ବିଶେଷ ପ୍ରଭାବ ନଥିବା ସହ ରବିବାର ଠାରୁ ପାଗରେ ସୁଧାର ଆସିବ ବୋଲି ଆଂଚଳିକ ପାଣିପାଗ ବିଜ୍ଞାନ କେନ୍ଦ୍ରର ନିର୍ଦ୍ଦେଶକ ସୂଚନା ଦେଇଛନ୍ତି ।
ସେପେଟେ ଗତ ୨୪ ଘଣ୍ଟାରେ ସର୍ବାଧିକ ରାଜନଗରରେ ୧୮୦ ମିଲିମିଟର ଓ ଚାନ୍ଦବାଲିରେ ୧୫୦ ମିଲିମିଟର ବର୍ଷା ରେକର୍ଡ ହୋଇଛି । ଏହାସହ ସୁରକ୍ଷା ଦୃଷ୍ଟିରୁ ୨୫ଶହ ଲୋକଙ୍କୁ ଉଦ୍ଧାର କରାଯାଇ ସୁରକ୍ଷିତ ସ୍ଥାନରେ ରନ୍ଧାଖାଦ୍ୟ ଦିଆଯାଉଥିବା ସହ ଯୋଗାଯୋଗ ବିଚ୍ଛିନ୍ନ, ବିଦ୍ୟୁତ ଖୁଣ୍ଟ ଏବଂ ଘର ଭାଙ୍ଗିଥିବା ସ୍ଥାନରେ ପୁନରୁଦ୍ଧାର କାର୍ଯ୍ୟ ଚାଲୁଥିବା ଏସଆରସି ପ୍ରଦୀପ ଜେନା କହିଛନ୍ତି । ଭଦ୍ରକରେ ଏକ ଡଙ୍ଗା ବୁଡିଥିବା ବେଳେ ଏଥିରେ ଥିବା ୯ ଜଣଙ୍କୁ ଉଦ୍ଧାର କରାଯାଇଛି । କୌଣସି ସ୍ଥାନରେ ଜନହାନୀ ହୋଇନଥିବା ବେଳେ କୃଷି କ୍ଷୟକ୍ଷତି ନେଇ ରିପୋର୍ଟ ମଗାଯାଇଥିବା ସେ କହିଛନ୍ତି । ଏହାସହ ଉପକୂଳ ଓଡ଼ିଶା ବାଦ ବାକି ଜିଲ୍ଲାରେ ବିଶେଷ ପ୍ରଭାବ ପଡିନଥିବା ଏସଆରସି କହିଛନ୍ତି ।
ତେବେ ରବିବାର ଠାରୁ ପାଗ ପ୍ରାୟତଃ ଶୁଖିଲା ରହିବା ସହ କାଁ ଭାଁ କିଛି ସ୍ଥାନରେ ସ୍ୱଳ୍ପରୁ ମଧ୍ୟମ ଧରଣର ବର୍ଷା ସମ୍ଭାବନା ରହିଛି । କିନ୍ତୁ ସମୁଦ୍ର ଅଶାନ୍ତ ହେତୁ ମସ୍ତ୍ରଜୀବୀଙ୍କୁ ୧୦ ତାରିଖ ଯାଏଁ ସମୁଦ୍ର ପ୍ରବେଶ ନେଇ ବାରଣ କରାଯାଇଛି ଏବଂ ବନ୍ଦର ଗୁଡିକରେ ୩ ନମ୍ବର ବିପଦ ସଂକେତ ମଧ୍ୟ ବଳବତ୍ତର ରଖାଯାଇଛି ।
